Obvestilo o razpisnem postopku za izdajo dovoljenj za raziskovanje in izkoriščanje ogljikovodikov v Dinarskem gorstvu

(2019/C 197/04)

Vlada Republike Hrvaške vabi vse zainteresirane strani, naj predložijo ponudbe za pridobitev dovoljenja za raziskovanje in izkoriščanje ogljikovodikov v zvezi z razpoložljivimi raziskovalnimi območji v Dinarskem gorstvu.

Razpisna dokumentacija ter vse informacije in obvestila v zvezi s postopkom se objavijo na uradnih spletiščih Ministrstva za zaščito okolja in energetiko (www.mzoe.hr) in hrvaške Agencije za ogljikovodike (www.azu.hr).

1. OSNOVNE INFORMACIJE O DOVOLJENJIH

Dovoljenja za raziskovanje in izkoriščanje ogljikovodikov se izdajo za raziskovalna območja v Dinarskem gorstvu. Dovoljenja za raziskovanje in izkoriščanje ogljikovodikov zagotovijo vlagateljem pravico do izvajanja raziskovanja ogljikovodikov na določenem raziskovalnem območju in do sklepanja pogodb o raziskovanju in izkoriščanju ogljikovodikov ter neposredno podelitev dovoljenja za izkoriščanje ogljikovodikov, pod pogojem da izpolnjujejo vse pogoje iz Zakona o raziskovanju in izkoriščanju ogljikovodikov.

Dovoljenja za raziskovanje in izkoriščanje ogljikovodikov se bodo uspešnim ponudnikom izdala za najdaljše obdobje trideset (30) let, ki vključuje tako obdobje raziskovanja kot obdobje izkoriščanja in se začne na dan začetka veljavnosti pogodbe.

Vlagatelji v skladu s pogoji iz dovoljenja z Vlado Republike Hrvaške v šestih (6) mesecih od datuma izdaje dovoljenja za raziskovanje in izkoriščanje ogljikovodikov sklenejo pogodbo o raziskovanju in razdelitvi izkoriščanja ogljikovodikov.

2. INFORMACIJE O RAZISKOVALNIH OBMOČJIH

Razpisni postopek za dovoljenja za raziskovanje in izkoriščanje ogljikovodikov v Dinarskem gorstvu bo izveden za štiri raziskovalna območja:

1. Raziskovalno območje Dinaridi-13 (DI-13)

2. Raziskovalno območje Dinaridi-14 (DI-14)

3. Raziskovalno območje Dinaridi-15 (DI-15)

4. Raziskovalno območje Dinaridi-16 (DI-16)

Zemljevidi in koordinate raziskovalnih območij so na voljo v razpisni dokumentaciji.

3. OKVIRNI DATUM/ROK ZA IZDAJO DOVOLJENJ

Ponudbe je treba predložiti do 10. septembra 2019. Okvirni rok za izdajo dovoljenj je december 2019.

4. MERILA ZA IZBIRO PONUDNIKOV

V skladu s členom 2(2) Direktive 94/22/ES Evropskega parlamenta in Sveta z dne 30. maja 1994 o pogojih za izdajo in uporabo dovoljenj za iskanje, raziskovanje in izkoriščanje ogljikovodikov (UL L 164 30.6.1994, str. 3) v zvezi z nacionalno varnostjo ter v skladu s členom 19 Zakona o raziskovanju in izkoriščanju ogljikovodikov se pri izbiri najprimernejšega ponudnika upoštevajo naslednja merila:

1. tehnična, finančna in strokovna usposobljenost ponudnika;

2. način, na katerega namerava ponudnik izvesti dejavnosti, za katere se izda dovoljenje za iskanje in raziskovanje ogljikovodikov;

3. splošna kakovost predložene ponudbe;

4. finančni pogoji, ki jih ponudnik nudi v zameno za dovoljenje za iskanje in raziskovanje ogljikovodikov, in

5. kakršno koli pomanjkanje učinkovitosti in odgovornosti, ki ga je ponudnik v kateri koli obliki izkazal v drugih državah in pri prejšnjih dejavnostih, za katere se izda dovoljenje za iskanje in raziskovanje ogljikovodikov.

Merilo za izbiro ponudnika je tudi pristojbina za sklenitev pogodbe za iskanje in raziskovanje ogljikovodikov, katere najmanjši znesek je določen z odlokom iz člena 51 Zakona o raziskovanju in izkoriščanju ogljikovodikov.

Če sta ob upoštevanju meril iz Zakona o raziskovanju in izkoriščanju ogljikovodikov dve ponudbi enako ustrezni ali je več ponudb enako ustreznih, se bodo za končno odločitev upoštevala druga ustrezna nepristranska in nediskriminacijska merila.